Bir kishi boshqa insonni nohaq xafa qilsa Haq taolo zolimdan uning haqini oladi

Shayx Ibrohim Haqqiy yoshligida Ismoil Faqirulloh hazratlariga shogird bo‘lgan edi.
Bir kuni ustoz uni suv keltirishga buyurdi. U buloqdan ko‘zasiga suv olayotganida bir otliq kelib, «Otimni hurkitding» degan bahona bilan Ibrohimni itarib yubordi. Uning ko‘zasi yerga tushib, sindi. U yig‘lab ustozining huzuriga keldi.
   - Nima bo‘ldi, o‘g‘lim? - so‘radi ustoz.
   - Buloqdan suv olayotsam, bir otliq kelib itarib yuborgan edi, ko‘za qo‘limdan tushib, sindi.
   - Ko‘zani sindirgan odamga biror narsa dedingmi?
   - Yo‘q, hech narsa deya olmadim.
   - Bir og‘iz ham gapirmadingmi?
   - Yo‘q.
   - Unda tez orqangga qaytib, otliqqa biror narsa deb kel.
   Ismoil Faqirullohning bu buyrug‘i hammani hayron qildi. Ibrohim noiloj yugurib buloq boshiga bordi. Otliq otini sug‘orayotgan ekan. Ibrohim ancha taraddudlanib turdi, ammo hech narsa deya olmay ortiga qaytdi.
   - Gapirdingmi? - so‘radi ustozi.
   - Yo‘q.
   - Vaqt o‘tkazmay yugur, unga biror yomon gap aytib kel.
   Ibrohim yana yugurib buloq boshiga bordi. Qarasa, o‘sha otliq yerda yotibdi. Unga yaqin keldi, uning boshi yorilgan, o‘zi behush edi. Bu holatdan qo‘rqib ketgan Ibrohim ustozining yoniga chopdi va unga bo‘lgan voqeani aytib berdi.
   - Eh, o‘g‘lim, birgina ko‘za uchun bir odamni o‘ldirtirdinga, bir og‘iz yomon so‘z aytganingda, balki, bu hodisa ro‘y bermasmidi?! — dedi ustozi. Shogirdlarining tushunmay hayronlikda turganini ko‘rgan ustoz izoh berdi:
   - Bir kishi boshqa bir kishini nohaq xafa qilsa, yig‘latsa, mazlum unga qarshi hech narsa qilmasa yoki qilolmasa, uning ko‘ngli ozor topgani uchun Haq taolo zolimdan uning haqini oladi. Ko‘zasi singan Ibrohim otliqqa hech bo‘lmaganda «Nima qilib qo‘yding?!» deganida, o‘sha odam otining tepkisidan omon qolarmidi...
«Siz qanday yashamoqchisiz?» kitobidan